Unes Falles sense incidents i amb un descens de les queixes veïnals
22 de març de 2024

Xirivella ha tancat una setmana fallera marcada per la gran participació, tant de fallers com de ciutadania, i l'absència d'incidents importants. Els més de 3.000 fallers i falleres que formen part de les set comissions de la localitat s'han bolcat durant els dies grans de Falles i han participat massivament en tots els actes. Prova d'això va ser l'ofrena de la Verge de la Salut, celebrada el dia 16, en la qual centenars de falleres i fallers van desfilar pels carrers de la població, o el lliurament dels premis a l’Ús del valencià, en el qual la plaça de l'Ajuntament es va omplir en una magnífic ambient de música i harmonia entre totes les comissions, a més del considerable nombre de ciutadans que van participar dels actes programats.

De la setmana fallera destaquen les dades positives de seguretat i convivència. Enguany la Policia Local ha registrat menys incidents i menys queixes veïnals. En comparació amb 2023, les queixes per soroll han descendit de 12 l'any passat a 1 enguany. En relació amb l'incompliment dels horaris, l'any 2023 va haver-hi 6 queixes, per 1 en 2024. A més, després de la comprovació dels agents no es va detectar tal incompliment. També han disminuït les queixes respecte a botellons en la via pública. Així mateix, han descendit els incendis i danys produïts per petards de 8 a 4. En aquest aspecte, la Policia Local ha fet un treball previ d'informació i conscienciació amb xarrades en centres educatius.

L'altre repte en unes festes tan concorregudes ha sigut el de la neteja, per a això es van ampliar els serveis per a mantindre els carrers en les millors condicions i, després de la cremà, tornar a la normalitat com més prompte millor. Durant les Falles s'ha afegit el servei de dos agranadores, cinc peons extres de demà amb porter, dos peons amb porter més a la vesprada, els peons de mercats i dos camions de fem.